जहाँसम्म शुल्क निर्धारण र एमबीबीएस विद्यार्थीहरूको संख्याको सवाल छ, यी दुबै कुरा गौण हुन्। एमबीबीएसका विद्यार्थीहरूको संख्या ती मेडिकल कलेजको भौतिक पूर्वाधार, शिक्षक, सैयाको उपलब्धता, बिरामीको चाप, क्लिनिकल प्राक्टिस आदिमा निहित हुन्छ। कुनै मेडिकल कलेजमा ५० सैयाको पूर्वाधार पनि नहुन सक्छ, कुनैले १५० का लागि पनि पूर्वाधार तयार गरेका पनि हुन सक्छन्। तर निजी मेडिकल कलेजका सञ्चालकहरूले आत्मसात गर्नुपर्ने कुरा के हो भने अब विगतकै जस्ता उदेकलाग्दा प्रवृत्तिको पुनरावृत्ति गर्न नखोजी दीर्घकालीन उपाय अवलम्बन गर्नेतर्फ ध्यान दिनुमा नै हितकर हुन्छ। संख्यात्मक रूपमा मात्रै वृद्धि गर्नुभन्दा गुणात्मक अभिवृद्धि नगर्दाको परिणाम लाइसेन्स परीक्षाको नतिजा सबैसामु छर्लङ्ग छैन र?
